**Ryane Clowe** (s. 30. syyskuuta 1982 Fermeuse, Newfoundland ja Labrador, Kanada) on kanadalainen uransa lopettanut jääkiekkoilija, pelipaikaltaan laitahyökkääjä.

Ura
---

Clowe pelasi juniorina QMJHL-sarjassa Rimouski Océanicissa kaudella 2000–2001. San Jose Sharks varasi Clowen kuudennella kierroksella 175. pelaajana vuoden 2001 NHL:n varaustilaisuudessa. Hän siirtyi San Josen organisaatioon kaudeksi 2003–2004, mutta pelasi koko kauden AHL:ssä Cleveland Baronsissa tehoin 11+29=40.

NHL:n työsulkukauden 2004–2005 Clowe pelasi AHL:ssä Baronsissa tehden tehot 27+35=62 ja tullen valituksi joukkueen parhaaksi pelaajaksi. Kaudella 2005–2006 Clowe pelasi ensimmäiset 18 otteluaan NHL:ssä, mutta pääosa ajasta kului AHL:ssä. Hän teki Sharksin kanssa kolmevuotisen jatkosopimuksen.

Kauden 2006–2007 puolivälissä Clowe sai mahdollisuuden pelata huippuketjussa Patrick Marleaun ja Joe Thorntonin rinnalla ja vastasi tekemällä 58 ottelussa tehot 16+18=34. Clowe teki uransa ensimmäisen hattutempun tammikuussa 2007 Columbus Blue Jacketsia vastaan. Hän pelasi myös pudotuspeleissä ja vakiinnutti paikkansa kokoonpanossa hyvällä fyysisellä pelillään.

Kaudella 2007–2008 hän loukkaantui 11 pelatun ottelun jälkeen lokakuussa 2007. Clowe palasi kentälle maaliskuussa 2008 juuri pudotuspelien kynnyksellä. Hän vakuutti pudotuspeleissä tekemällä 13 ottelussa tehot 5+4=9. Kausi 2008–2009 toi Clowelle ennätystehot 22+30=52 ja hän teki heinäkuussa 2009 neljän vuoden jatkosopimuksen seuran kanssa.

Kaudella 2009–2010 Clowe paransi ennätystään viidellä pisteellä ja vakuutti myös pudotuspeleissä toimien Sharksin varakapteenina. Kaudella 2010–2011 hänen piste-ennätyksensä parani jälleen viiden pisteen verran 62 pisteeseen (24 maalia ja 38 syöttöpistettä).

Huhtikuussa 2013 Clowe siirtyi vuorokausi ennen kauden 2012–2013 siirtotakarajaa New York Rangersiin, joka antoi Sharksille vaihdossa kolme varausvuoroa. Hän pelasi Rangersissa kauden lopulla 12 runkosarja- ja kaksi pudotuspeliottelua. Hän oli sivussa yhdestä runkosarja- ja kymmenestä pudotuspeliottelusta aivotärähdysten vuoksi.

Heinäkuussa 2013 Clowe teki vapaana pelaajana viisivuotisen sopimuksen New Jersey Devilsin kanssa. Kaudet 2013–2014 ja 2014–2015 olivat Clowen osalta rikkonaisia uusien aivotärähdysten vuoksi. Lopulta lääkärin suosituksesta Clowe lopetti pelaajauransa syksyllä 2015.

Lähteet
-------

1. 1 2  Ryane Clowe *Eliteprospects.com*. Viitattu 12.12.2010. (englanniksi)
2. ↑  Barons weekly review  21.11.2005. OurSports Central. Viitattu 12.12.2010. (englanniksi)
3. ↑  Hornby, Lance: Injury bug in full season SLAM! Sports.  Arkistoitu 24.5.2012. Viitattu 12.12.2010. (englanniksi)
4. ↑  Multi-year deal keeps Clowe in San Jose  3.7.2008. TSN.  Arkistoitu 1.5.2010. Viitattu 12.12.2010. (englanniksi)
5. 1 2  Kurz, Kevin: Ryane Clowe accepts trade from Sharks to Rangers  2.4.2013. Comcast SportsNet Philadelphia.  Arkistoitu 4.4.2013. Viitattu 3.4.2013. (englanniksi)
6. 1 2  Devils sign Clowe to five-year deal  5.7.2013. KSDK. Viitattu 6.7.2013. (englanniksi)[vanhentunut linkki]
7. ↑  Ryane Clowe #29 - LW/RW TSN. Viitattu 6.7.2013. (englanniksi)
8. ↑  Doctors advise Devils' Clowe not to play again *nhl.com*. Viitattu 29.7.2019. (englanniksi)